Document ID: 32001D0224

32001D0224
L 084/23
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 12 март 2001 година
относно намалени ставки на акцизите и освобождаване от акцизи на определени минерални масла при използването им за специални цели
(2001/224/EО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Директива 92/81/ЕИО на Съвета от 19 октомври 1992 година относно хармонизиране на уредбата, отнасяща се до акцизите върху минералните масла (1), и по-специално член 8, параграф 4 от нея,
като взе предвид предложението на Комисията,
като има предвид, че:
(1)
Съгласно член 8, параграф 4 от Директива 92/81/ЕИО, Съветът, с Решение 1999/880/ЕО (2), дава разрешение на държавите-членки да въведат освобождаване от акциз или намаляване на акцизите върху минералните масла при определени обстоятелства.
(2)
Съветът трябва да реши, въз основа на предложение от Комисията, дали разпоредбите на Решение 1999/880/ЕО, с които освобождаването или намаляването влизат в сила, следва да бъдат променени или техният срок да бъде удължен.
(3)
Премахването на автоматичното удължаване, предвидено в Решение 1999/880/ЕО следва да даде на Съвета възможност за по-ефективен контрол върху такива изключения, като се осигури техният редовен преглед и вземането на добре обмислени и ясни решения по отношение на продължаването на тяхното действие.
(4)
Като гарантира равнопоставеност на държавите-членки със сходни изключения, настоящото решение цели удължаване с шест години на срока на всички изключения, които са в сила, освен онези, които се отнасят за операторите на пътнически транспорт, чиито срок се удължава с две години.
(5)
Настоящото решение не засяга изхода от процедурите в случай на смущения във функционирането на единния пазар, които биха могли да бъдат предприети, по специално в съответствие с член 87 и член 88 от Договора. То не отменя изискването държавите-членки да нотифицират Комисията в случаите на потенциални държавни помощи съгласно член 88 от Договора.
(6)
Решения 1999/880/ЕО, 1999/804/ЕО (3), 2000/266/ЕО (4), 2000/433/ЕО (5), 2000/434/ЕО (6), 2000/446/ЕО (7) и 2000/719/ЕО (8) следва да бъдат отменени,
ПРИЕ НАСТОЯЩОТО РЕШЕНИЕ:
Член 1
1. Чрез дерогация от разпоредбите на Директива 92/82/ЕИО относно минималните ставки на акцизите върху минералните масла (9), с настоящото решение държавите-членки получават разрешение да продължат прилагането на намалени ставки на акцизите или освобождаване от акциз, както е предвидено в приложение I.
2. Предмет на предварително разглеждане от Съвета, въз основа на предложение от Комисията, това разрешение е валидно до 31 декември 2006.
Член 2
1. Чрез дерогация от разпоредбите на Директива 92/82/ЕИО относно минималните ставки на акцизите върху минералните масла, съответните държави-членки с настоящото получават разрешение да продължат прилагането на намалени ставки на акцизите или освобождаване от акциз, както е предвидено в приложение II.
2. Предмет на предварително разглеждане от Съвета, въз основа на предложение от Комисията, това разрешение е валидно до 31 декември 2002.
Член 3
Решения 1999/880/ЕО, 1999/804/ЕО, 2000/266/ЕО, 2000/433/ЕО, 2000/434/ЕО, 2000/446/ЕО и 2000/719/ЕО се отменят.
Член 4
Настоящото решение влиза в сила от 1 януари 2001 година.
Член 5
Адресати на настоящото решение са държавите-членки.
Съставено в Брюксел на12 март 2001 година.

Labels: 2
15
14